《东海生欲以酒见遗而郡禁方严仆每饮又少作诗谢之》
宋代·李正民

霜凝鸳瓦晓纤纤，静拥寒炉火屡添。白堕春醪空有意，青州从事邈难瞻。

幸逢朱博杯盘少，况值曹公禁令严。瓶汲甘泉聊漱齿，鸱夷应笑若清廉。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。